কিন্তু আপনি নিজেও স্বীকার করেছেন, শেখ মুজিবসহ তাঁর সময়ের আর কেউ বা আজকের আমি-আপনি পুরুষতন্ত্রমুক্ত নই। এর মাধ্যমে প্রকারান্তরে তো আপনি আমার অভিযোগটিই স্বীকার করে নিলেন যে, শেখ মুজিব যা করেছেন সমস্ত আবেগ ও উদারতা সত্ত্বেও সেটি একজন পুরুষেরই অবস্থান। এবং ধর্ষিতা নারীদের স্বামী, বাবা, ভাই কিংবা পুরুষ প্রাধান্যের মধ্যে থাকা তাদের নারী আত্মীয়রা কেউই সমাজ নির্ধারিত সীমাটি ডিঙাননি। ডিঙানোর রাজনৈতিক বা সাংস্কৃতিক পরিমণ্ডলও কেউ সৃষ্টি করার চেষ্টা করেননি। জাতীয়তাবাদী থেকে কমিউনিস্ট সবার বেলাতেই এই অভিযোগ খাটে। তা যদি হয়, তাহলে বলতে হয়, একাত্তর সালের যুদ্ধ, ধ্বংস, নিপীড়ন, আত্মত্যাগ সমাজটাকে এগিয়ে নিতে পারেনি। এই দায় কি একা জনগণের? নাকি তার অগ্রসর অংশ যে মধ্যবিত্তনির্ভর নেতৃত্ব, তার। অপ্রিয় হলেও সত্য যে, কেবল একটা স্বাধীন রাষ্ট্র এবং তার নতুন শাসকশ্রেণী ছাড়া আর কিছু এদেশের হতভাগ্য জনগণের ভাগ্যে জোটেনি।